Vesprem (lidn)

Vesprem (, , , ) om lidn Mad'jaranman päivlaskmas. Se om ühtennimižen agjan administrativižeks keskuseks da palaks.

 Istorii 
Eländpunktan aluz om pandud zamkaks kall'on (kukhan) päl, frankalaižil ezimeletaden Karl I Sur'-kunigahan aigan (8.-9. voz'sadad) Bela III-ruhtinasen aigkirjan mödhe. Mad'jaralaižed tuliba regionha i sauvoiba lidnust Ištvan I Pühä-kunigahan aigan (10. i 11. voz'sadan röun). Vesprem kändihe ühteks ezmäižiš Mad'jaranman lidnoišpäi episkopkafedranke vl 1009. Lidnan episkopad vencaiba valdkundan kunigahiden akoid kunigaznaižikš. Avstrijan sodamehed mureniba lidnusen seinid vl 1706.

Vesprem šingotase mašinansauvomižen äjil edheotandoil (avtopalad, instrumentad), elektroladimišton pästandal medicinan täht, logistikan keskusil.

 Geografijan andmused 
Lidn sijadase agjan päivnouzmas, seičemel nimitadud kukhal, Šed-jogen randoil ( 70 km pitte), vižtoštkümnes kilometras lodeheze Balaton-järven randišton pohjoižagjaspäi.

Matkad Budapešthasai om 110 km pohjoižpäivnouzmha avtotedme vai kaks' časud jonusel.

 Eläjad 
Vn 2011 Mad'jaranman rahvahanlugemižen mödhe lidnan eläjiden lugu oli 61 721 ristitud, agjan kudendez, vn 2022 — 55 910 ristitud. Kaikiš suremb lidnan ristitišt oli 63 867 eläjad vl 1990.

Rahvahad (2011): mad'jaralaižed — 83,9 %, saksalaižed — 2,4 %, čiganalaižed — 0,7 %, toižed rahvahad — 13 %.

Religijan mödhe (vn 2011 rahvahanlugemine) lidnalaižiden 38,9 % oliba riman katolikad, 0,3 % — grekan katolikad, 7 % — kal'vinistad, 2,1 % — lüteranad, 20,6 % — religijatomad, 31,1 % — toižed uskojad vai vastuseta.

Lidnan tobmuden pämez' om burgomistr (). Edeližed lidnan pämehed oma Janoš Debrečeni (Debreczenyi János, 2006 — reduku 2010), Laslo Dioši (Dióssy László, 1990−2006).

 Galerei 

 Irdkosketused 
 Lidnan tobmuden oficialine sait (veszprem.hu).  (+    matknikoiden täht)

Kategorii:Mad'jaranman lidnad
Kategorii:Eländpunktad kirjamišton mödhe
*